Ανακοίνωση σύμφωνα με το άρθρο 19 παράγραφος 3, του κανονισμού αριθ. 17 του Συμβουλίου

Υπόθεση COMP/C1/N.38.370 - BT Cellnet & BT3G/One2One Personal Communications ("Συμφωνία HB")

(2002/C 214/08)

(Κείμενο που παρουσιάζει ενδιαφέρον για τον ΕΟΧ)

1. ΕΙΣΑΓΩΓΗ

1. Στις 6 Φεβρουαρίου 2002 οι BT-Cellnet Limited ("BT Cellnet"), BT3G Limited ("BT3G") (μετονομασθείσα σε "Ο2 UK Limited") και One2One Personal Communications Limited ("One2One") [μετονομασθείσα σε T-Mobile (UK) Limited] κοινοποίησαν στην Επιτροπή συμφωνία συναφθείσα στις 20 Σεπτεμβρίου 2001 σχετικά με την κοινοχρησία της υποδομής και την εθνική περιαγωγή στην αγορά του Ηνωμένου Βασιλείου για τις κινητές τηλεπικοινωνίες τρίτης γενεάς ("3G"). Στην κοινοποίησή τους οι BT Cellnet, BT3G και One2One ("οι συμβαλλόμενοι") ζήτησαν τη χορήγηση αρνητικής πιστοποίησης σύμφωνα με το άρθρο 81 παράγραφος 1, ή απαλλαγής σύμφωνα με το άρθρο 81 παράγραφος 3 της συνθήκης ΕΚ(1).

2. Τον Φεβρουάριο του 2002 η Επιτροπή δημοσίευσε μια πρώτη ανακοίνωση με συνοπτική περιγραφή της κοινοποιηθείσας συμφωνίας καλώντας τρίτους ενδιαφερόμενους να υποβάλουν παρατηρήσεις(2). Η Επιτροπή έχει ολοκληρώσει την εξέταση της κοινοποιηθείσας συμφωνίας και έλαβε προκαταρκτική θέση. Η παρούσα ανακοίνωση δημοσιεύεται σύμφωνα με το άρθρο 19 παράγραφος 3 του κανονισμού αριθ. 17 προκειμένου να δοθεί στους τρίτους ενδιαφερόμενους η δυνατότητα να γνωστοποιήσουν τις παρατηρήσεις τους σχετικά με την προτεινόμενη προσέγγιση της Επιτροπής. Οι τρίτοι ενδιαφερόμενοι μπορούν να υποβάλουν τις παρατηρήσεις τους στην Επιτροπή εντός προθεσμίας ενός μηνός από τη δημοσίευση της παρούσας ανακοίνωσης στην Επίσημη Εφημερίδα την Ευρωπαϊκών Κοινοτήτων.

2. ΤΑ ΣΥΜΒΑΛΛΟΜΕΝΑ ΜΕΡΗ

3. Η BT Cellnet αποτελεί φορέα κινητών τηλεπικοινωνιών με άδεια εκμετάλλευσης ενός δικτύου δευτέρας γενεάς (2G), η BT3G διαθέτει άδεια εκμετάλλευσης δικτύου τρίτης γενεάς (3G)(3) στο Ηνωμένο Βασίλειο και αμφότερες οι εταιρείες ανήκουν εξ ολοκλήρου στην mmO2 plc - επιχείρηση κινητών τηλεπικοινωνιών την οποία ήλεγχε παλαιότερα η British Telecommunications plc. Η mmO2, κυρίως μέσω των θυγατρικών της, λειτουργεί δίκτυα τηλεπικοινωνιών στο Ηνωμένο Βασίλειο (BT Cellnet - μετονομασθείσα σε "O2 UK Limited" και BT3G), στη Γερμανία (VIAG - μετονομασθείσα σε "O2 Germany"), στις Κάτω Χώρες (Telfort - μετονομασθείσα σε "O2 Netherlands"), τη Δημοκρατία της Ιρλανδίας (Digifone - μετονομασθείσα σε "O2 Ireland") και τη Νήσο του Μαν (Manx Telecom). Το οικονομικό έτος που έληξε στις 31 Μαρτίου 2002, ο όμιλος mmO2 σημείωσε κύκλο εργασιών ύψους 4,3 δισεκατομμυρίων GBP (περίπου 6,7 δισεκατομμυρία ευρώ).

4. Η One2One αποτελεί φορέα κινητών τηλεπικοινωνιών με άδεια εκμετάλλευσης δικτύων 2G και 3G στο Ηνωμέιο Βασίλειο και ανήκει εξ ολοκλήρου στη Deutsche Telekom Mobile Holdings Limited, η οποία ανήκει εξ ολοκλήρου στην T-Mobile International AG. Η T-Mobile International AG έχει συμφέροντα σε φορείς κινητών τηλεπικοινωνιών στο Ηνωμένο Βασίλειο [One2One - υπό τα εμπορικά σήματα "T-Mobile"-(UK) Limited, T-Motion, Virgin Mobile], στην Αυστρία (max.mobil.), στην Τσεχική Δημοκρατία (Radiomobil) και στις ΗΠΑ (VoiceStream). Η T-Mobile International AG έχει επίσης θυγατρικές που αναπτύσσουν δραστηριότητες στις Κάτω Χώρες (BEN, CMobil), στη Ρωσία (MTS) και στην Πολωνία (PTC). Κατά το οικονομικό έτος 2001, η DTAG πραγματοποίησε παγκόσμιο κύκλο εργασιών ύψους 48,3 δισεκατομμυρίων ευρώ και η T-Mobile International AG παγκόσμιο κύκλο εργασιών ύψους 14,6 δισεκατομμυρίων ευρώ.

3. ΠΡΟΪΟΝΤΑ/ΥΠΗΡΕΣΙΕΣ

5. Οι υπηρεσίες 3G είναι συστήματα κινητών επικοινωνιών ικανά να στηρίξουν ιδιαίτερα καινοτόμες υπηρεσίες πολυμέσων, πέραν της ικανότητας των συστημάτων δεύτερης γενιάς, όπως τα GSM, και ικανά να συνδυάσουν τη χρήση επίγειων και δορυφορικών συνιστωσών. Τα χαρακτηριστικά των εν λόγω υπηρεσιών είναι i) οι πολυμεσικές δυνατότητές τους, οι εφαρμογές πλήρους και χαμηλής κινητικότητας σε διαφορετικά γεωγραφικά περιβάλλοντα πέραν των ικανοτήτων 2G· ii) η αποτελεσματική πρόσβαση σε υπηρεσίες Διαδικτύου, ενδοδικτύων και λοιπών υπηρεσιών πρωτοκόλλου Διαδικτύου· iii) η υψηλή ποιότητα μετάδοσης ομιλίας αντίστοιχη της ποιότητας των σταθερών δικτύων· iv) η φορητότητα υπηρεσιών σε περιβάλλοντα 3G· v) η λειτουργία σε συνεχές και αδιάκοπο περιβάλλον που περιλαμβάνει πλήρη περιαγωγή με GSM και μεταξύ των επίγειων και δορυφορικών συνιστωσών των δικτύων UMTS. Με την εν λόγω συμφωνία οι συμβαλλόμενοι έχουν ως στόχο να εισέλθουν στη γερμανική εθνική αγορά ή στις αγορές υποδομής 3G και χονδρικών υπηρεσιών περιαγωγής. Μολονότι η συμφωνία προωθεί την είσοδο κάθε συμβαλλομένου χωριστά στην αγορά ή στις αγορές λιανικών υπηρεσιών 3G, η συμφωνία δεν αφορά άμεσα τις λιανικές αγορές.

6. Τα προϊόντα/υπηρεσίες που αφορά άμεσα η παρούσα κοινοποίηση είναι α) η πρόσβαση στην υποδομή 2G, 2,5G και 3G και η κοινή χρήση της, και β) η χονδρική πρόσβαση στην εθνική περιαγωγή 3G. Οι υπάρχοντες ή δυνητικοί ανταγωνιστές στις εν λόγω αγορές είναι οι άλλοι τρεις δικαιοδόχοι για δίκτυα και υπηρεσίες 3G στο Ηνωμένο Βασίλειο, και οι δυνητικοί ανταγωνιστές ενδέχεται να περιλαμβάνουν τρίτα μέρη που μεταπωλούν χονδρικές υπηρεσίες περιαγωγής και την πρόσβαση σε αυτές στο δίκτυο των εν λόγω άλλων φορέων εκμετάλλευσης ή στα δίκτυα των συμβαλλομένων. Δεδομένου ότι τα δίκτυα και οι υπηρεσίες 3G δεν έχουν ακόμη αναπτυχθεί, δεν είναι δυνατόν να εκτιμηθούν οριστικά ούτε τα μερίδια αγοράς ούτε η δυνατότητα αμοιβαίας υποκατάστασης μεταξύ των υπηρεσιών 2G και 3G.

4. ΝΟΜΙΚΟ ΙΣΤΟΡΙΚΟ ΚΑΙ ΠΡΑΓΜΑΤΙΚΑ ΠΕΡΙΣΤΑΤΙΚΑ

4.1. Η ανάπτυξη της τρίτης γενεάς κινητών επικοινωνιών στην ΕΕ

7. Μέχρι στιγμής τα ψηφιακά δίκτυα κινητών επικοινωνιών και υπηρεσιών στην ΕΕ έχουν βασισθεί στην οικογένεια προτύπων GSM. Οι ευρωπαϊκές εταιρείες τηλεπικοινωνιών, σήμερα, αναπτύσσουν και διαθέτουν στην αγορά δίκτυα και υπηρεσίες κινητών επικοινωνιών χρησιμοποιώντας την 3η γενεά ("3G") της οικογένειας προτύπων GSM(4). Η 3η γενεά θα συνδυάσει την ασύρματη κινητή τεχνολογία με τις υψηλές ικανότητες μετάδοσης δεδομένων και θα διευκολύνει την πρόσβαση των καταναλωτών στις υπηρεσίες Διαδικτύου μέσω των κινητών συσκευών τους. Η ανάπτυξή της στην ΕΕ βασίζεται σε μια κοινή τεχνολογική πλατφόρμα, στο παγκόσμιο σύστημα κινητών τηλεπικοινωνιών (Universal Mobile Telecommunications System - "UMTS"), στην εναρμόνιση του φάσματος ραδιοσυχνοτήτων και στον ορισμό ενός εναρμονισμένου κανονιστικού περιβάλλοντος.

8. Για την επίτευξη των εν λόγω στόχων εναρμόνισης, το Ευρωπαϊκό Κοινοβούλιο και το Συμβούλιο εξέδωσαν το 1997 οδηγία σχετικά με κοινό πλαίσιο γενικών και ειδικών αδειών στον τομέα των τηλεπικοινωνιακών υπηρεσιών(5). Μετά την εν λόγω οδηγία εκδόθηκε στο τέλος του 1998 απόφαση σχετικά με τη συντονισμένη εισαγωγή τρίτης γενεάς συστήματος κινητών και ασύρματων επικοινωνιών (UMTS) στην Κοινότητα(6). Η εν λόγω απόφαση καλεί τα κράτη μέλη να επιτρέψουν την εισαγωγή υπηρεσιών UMTS στην επικράτειά τους έως την 1η Ιανουαρίου 2002 και τονίζει το ρόλο τεχνικών φορέων όπως της ευρωπαϊκής διάσκεψης υπηρεσιών ταχυδρομείων και τηλεπικοινωνιών ("CEPT") και του ευρωπαϊκού ινστιτούτου τυποποίησης στον τομέα των τηλεπικοινωνιών ("ETSI") όσον αφορά την εναρμόνιση της χρήσης συχνοτήτων και την προώθηση κοινού και ανοικτού προτύπου για την παροχή συμβατών υπηρεσιών UMTS σε όλη την Ευρώπη.

9. Τέλος, τον Μάρτιο του 2001, η Επιτροπή δημοσίευσε ανακοίνωση στην οποία περιγράφεται η τρέχουσα κατάσταση και η περαιτέρω πορεία για την εισαγωγή κινητών επικοινωνιών τρίτης γενιάς στην ΕΕ(7). Στην εν λόγω ανακοίνωση λαμβάνεται υπόψη ότι η δύσκολη χρηματοοικονομική κατάσταση των φορέων εκμετάλλευσης τηλεπικοινωνιών σε όλη την ΕΕ σε συνδυασμό με το υψηλό κόστος των επενδύσεων στην υποδομή οδηγούν τους φορείς εκμετάλλευσης στη σύναψη συμφωνιών για κοινή χρήση υποδομής. Η ανακοίνωση καταλήγει στο συμπέρασμα ότι θα πρέπει κατ' αρχήν να ενθαρρύνεται η οικονομικά συμφέρουσα κοινή χρήση της δικτυακής υποδομής, υπό τον όρο ότι τηρούνται οι κανόνες ανταγωνισμού και η σχετική κοινοτική νομοθεσία(8). Στην πρόσφατη ανακοίνωσή(9) της η Επιτροπή τόνισε ότι θα συνεχίσει να συνεργάζεται με τις εθνικές διοικήσεις με σκοπό τη διαμόρφωση μιας προσέγγισης βέλτιστης πρακτικής για την κοινοχρησία δικτύου.

4.2. Κοινή χρήση δικτύου

10. Η βασική διάκριση που αφορά τη συμφωνία κοινής χρήσης δικτύου των συμβαλλομένων είναι αυτή μεταξύ του δικτύου πρόσβασης ραδιοεπικοινωνίας ("RAN") και του δικτύου πυρήνα ή κορμού.

11. RAN: Αυτό περιλαμβάνει θέσεις ιστού/κεραίας, ερμάρια στήριξης θέσης ("SSC") και παροχή ενέργειας, καθώς και κεραίες, συνδυαστές, ζεύξεις μετάδοσης, κόμβους Β, δηλαδή τους σταθμούς βάσης που λαμβάνουν και αποστέλλουν δεδομένα από συχνότητα σε συχνότητα και ελέγχουν μια συγκεκριμένη κυψέλη δικτύου, και τους ελεγκτήρες δικτύου ραδιοεπικοινωνίας ("RNC") που ο κάθε ένας ελέγχει μια σειρά από ανάλογους κόμβους Β που συνδέεται με το δίκτυο-πυρήνα.

12. Δίκτυο-πυρήνας: αυτό είναι το νοήμον τμήμα του δικτύου που συνίσταται σε κινητά κέντρα μεταγωγής ("MSC"), διάφορους κόμβους στήριξης, πλατφόρμες υπηρεσιών, καταχωριστές αναζήτησης θέσης πελατών και κέντρα λειτουργικού ελέγχου και συντήρησης. Το εν λόγω δίκτυο συνδέεται με το σταθερό δίκτυο ISDN (Integrated Services Digital Network - ψηφιακό δίκτυο ολοκληρωμένων υπηρεσιών) και τα δίκτυα Internet.

>PIC FILE= "C_2002214EL.001801.TIF">

13. Κοινοχρησία δικτύου 3G μπορεί να υπάρξει σε διάφορα επίπεδα και διαφορετικό βαθμό συνεργασίας. Ο βαθμός ανεξαρτησίας ενός φορέα εξαρτάται από το ποια στοιχεία αποτελούν αντικείμενο κοινοχρησίας καθώς και από την ικανότητα που τους απομένει για την εγκατάσταση χωριστών στοιχείων (ελευθερία προγραμματισμού). Υπάρχουν τα ακόλουθα είδη κοινοχρησίας (σε αύξουσα κλίμακα):

- θέσεων, που κυμαίνεται από την κοινοχρησία μεμονωμένων θέσεων ιστού(10) έως την κοινή χρήση πλέγματος (που απαιτεί ομοιόμορφη αρχιτεκτονική στα δίκτυα), και μπορεί να περιλαμβάνει την υποδομή στήριξης θέσης, όπως τα ερμάρια στήριξης θέσης (Site Support Cabinets - SSC),

- σταθμών βάσης (κόμβοι Β) και κεραιών,

- ελεγκτήρων δικτύου ραδιοεπικοινωνίας ("RNC"),

- δικτύων πυρήνα, συμπεριλαμβανομένων των κινητών κέντρων μεταγωγής ("MSC") και διαφόρων βάσεων δεδομένων,

- συχνοτήτων.

Τέλος, η εθνική περιαγωγή αφορά μια κατάσταση στην οποία οι φορείς εκμετάλλευσης δεν χρησιμοποιούν από κοινού κανένα στοιχείο δικτύου αλλά χρησιμοποιούν ο ένας το δίκτυο του άλλου προκειμένου να παράσχουν υπηρεσίες στους πελάτες τους.

14. Στην κοινοποίησή τους οι συμβαλλόμενοι χρησιμοποιούν τον όρο "κοινοχρησία θέσης" για την κοινή χρήση υποδομής μέχρι του επιπέδου, αλλά εξαιρουμένων, των κόμβων Β και των RNC (βλέπε την πρώτη περίπτωση ανωτέρω). Οι συμβαλλόμενοι δεν προβλέπουν κοινοχρησία των βασικών τους δικτύων, αλλά η συμφωνία τους καλύπτει την περιαγωγή σε εθνικό επίπεδο.

4.3. Το εθνικό κανονιστικό πλαίσιο

15. Με την επιφύλαξη της αρχής της υπεροχής του κοινοτικού δικαίου, οι ισχύουσες εθνικές απαιτήσεις αδειοδότησης και κανονισμών πρέπει να ληφθούν υπόψη στο πλαίσιο της κοινής χρήσης υποδομής δικτύου(11). Τόσο το γενικό εθνικό κανονιστικό πλαίσιο στο Ηνημένο Βασίλειο όσο και οι όροι των αδειών 3G των συμβαλλομένων καθορίζουν τις παραμέτρους κοινής χρήσης δικτύου. Οι εν λόγω παράμετροι περιλαμβάνουν:

- απαιτήσεις για τη θέση δικτύων σε λειτουργία όσον αφορά την πραγματική κάλυψη σε σχέση με ένα δεδομένο χρονοδιάγραμμα, ιδίως την απαίτηση της κάλυψης του 80 % του πληθυσμού έως τα τέλη του 2007,

- γενικές υποχρεώσεις όσον αφορά, για παράδειγμα, την κοινή χρήση θέσης και κεραίας σε σχέση με περιορισμούς που θέτουν ο προγραμματισμός και η προστασία του περιβάλλοντος,

- το ενδεχόμενο επιβεβλημένης κοινοχρησίας εγκαταστάσεων, περιλαμβανομένης της κοινής χρήσης δικτύου ανάλογα με την περίπτωση,

- περιορισμούς όσον αφορά το βαθμό επιτρεπόμενης κοινής χρήσης δικτύου, για παράδειγμα, σε σχέση με την κοινή χρήση πληροφοριών δικτύου και ευαίσθητων στοιχείων όσον αφορά τους πελάτες.

16. Η Oftel αποτελεί την εθνική κανονιστική αρχή στον τομέα των τηλεπικοινωνιών (ΕΚΑ) του Ηνωμένου Βασιλείου, αρμόδια για την κοινοποιηθείσα συμφωνία. Τον Μάιο του 2001 η Oftel δημοσίευσε γενικές οδηγίες με τις οποίες ενεθάρρυνε την κοινοχρησία υποδομής μετά ύστερα εξέταση των μεμονωμένων προτάσεων(12).

17. Το εθνικό κανονιστικό πλαίσιο και οι κοινοτικοί κανόνες ανταγωνισμού εφαρμόζονται παράλληλα και σωρευτικά. Οι εθνικοί κανόνες δεν επιτρέπεται να αντίκεινται στους κανόνες ανταγωνισμού της ΕΕ και το συμβιβάσιμο με τους εθνικούς κανόνες και κανονισμούς δεν μπορεί να προδικάσει το αποτέλεσμα μιας εξέτασης σύμφωνα με τους κανόνες ανταγωνισμού της ΕΕ. Κατά συνέπεια, απαιτείται η διεξοδική αξιολόγηση της κοινοποιηθείσας συμφωνίας σύμφωνα με τους κανόνες ανταγωνισμού της ΕΕ.

5. Η ΣΥΜΦΩΝΙΑ

18. Οι BT Cellnet, BT3G και One2One συνήψαν συμφωνία ("η συμφωνία") στις 20 Σεπτεμβρίου 2001 βάσει της οποίας θα συνεργάζονται μεταξύ τους με κοινοχρησία θέσης και εθνική περιαγωγή 3G. Η συμφωνία καλύπτει, επίσης, ορισμένες υποδομές 2G και 2,5G. Οι συμβαλλόμενοι θα διατηρούν δικά τους δίκτυα και θα παρέχουν υπηρεσίες χωριστά. Η συμφωνία περιλαμβάνει επίσης ειδικές διατάξεις με τις οποίες διασφαλίζεται ότι δεν ανταλλάσσονται πληροφορίες πέραν των απολύτως αναγκαίων. Οι συμβαλλόμενοι κάνουν στη συμφωνία διάκριση ως προς τρεις ζώνες: i) την αρχική ζώνη (Initial Build Area - IBA), ii) τη διαιρεμένη ζώνη (Divided Area - DA), και iii) την εναπομένουσα ζώνη (Remaining Area).

5.1. Initial Build Area ("IBA")

19. Η ΙΒΑ αντιπροσωπεύει μια ζώνη που καλύπτει περίπου το [20-50 %] του πληθυσμού και πάνω από το [50-80 %] των επιχειρήσεων του Ηνωμένου Βασιλείου (στις κυριότερες αστικές περιοχές). Στη ζώνη αυτή η συνεργασία των συμβαλλομένων θα εστιάζεται στην κοινοχρησία θέσης περισσότερο παρά στην εθνική περιαγωγή, χωρίς ωστόσο να αποκλείεται η τελευταία. Στη ζώνη αυτή οι συμβαλλόμενοι συμφωνούν ότι:

i) δυνάμει της ρήτρας 2.3 της συμφωνίας θα συνεργάζονται μεταξύ τους όσον αφορά τον προγραμματισμό, την απόκτηση (όχι όμως σε βάση κοινής ιδιοκτησίας), τη διαμόρφωση και τη θέση σε λειτουργία και την κοινοχρησία θέσεων 2G, 2,5G και 3G. Η εν λόγω κοινοχρησία θέσης περιλαμβάνει κοινή στέγαση, δηλαδή κατασκευές που περιλαμβάνουν ιστό, υλικά και εξοπλισμό (παροχή ηλεκτρικού ρεύματος, ικριώματα και ψύξη) για εξοπλισμό 3G, 2,5G και 2G, δηλαδή πομποδέκτες και ικρίωμα βασικού σταθμού ή ερμάρια βασικού σταθμού κόμβου Β αλλά όχι μετάδοση και κεραίες·

ii) θα κοινοποιούν και, εάν είναι σκόπιμο, θα αναθεωρούν τα ραδιοπρογράμματά τους ούτως ώστε να γίνεται βέλτιστη χρήση των δυνατών κοινών τοποθεσιών για μεμονωμένες κυψελοθέσεις (ρήτρες 6.2.1 έως 6.2.4 και 6.7 της συμφωνίας),

iii) θα παρέχουν στα άλλα συμβαλλόμενα μέρη δικαίωμα επί θέσεων που έχουν κριθεί κατάλληλες για κοινοχρησία δυνάμενο να ασκηθεί [εντός περιόδου ενός έως τριών ετών] (συμφωνηθέν έγγραφο 8)·

iv) θα χορηγούν στα άλλα συμβαλλόμενα μέρη το δικαίωμα πρώτης άρνησης σε περίπτωση που ένας τρίτος επιθυμεί να κάνει κοινή χρήση της ίδιας θέσης (συμφωνηθέν έγγραφο 8).

v) θα προσφέρουν στα άλλα συμβαλλόμενα μέρη περιαγωγή εντός της ΙΒΑ για το χρονικό διάστημα που δεν διαθέτουν ραδιοκάλυψη 3G σε συγκεκριμένο τμήμα της ζώνης αυτής (συμφωνηθέν έγγραφο 1).

Η κοινοχρησία θέσης που προβλέπουν οι συμβαλλόμενοι δεν καλύπτει ολόκληρο το RAN (συγκεκριμένα δεν περιλαμβάνονται οι κόμβοι Β και οι RNC), ούτε και την κοινή χρήση συχνοτήτων ή του δικτύου-πυρήνα.

5.2. Divided Area ("DA")

20. Στη ζώνη DA (η οποία καλύπτει άλλο [40-70 %] του πληθυσμού), οι συμβαλλόμενοι εφαρμόζουν ένα κοινό πρόγραμμα ραδιοκάλυψης και θέσης σε λειτουργία για συστήματα 3G το οποίο βασίζεται στην αρχή της χωριστής εδαφικής κάλυψης για κάθε συμβαλλόμενο. Κάθε συμβαλλόμενος διαθέτει μια "συγκεκριμένη εδαφική περιοχή" (χωριστή γεωγραφικά) στη ζώνη DA όπου μπορεί να αναπτύξει και να εκμεταλλεύεται το δικό του δίκτυο 3G σύμφωνα με τα ενιαία προγράμματα ραδιοκάλυψης και θέσης σε λειτουργία. Εντός της περιοχής του, κάθε συμβαλλόμενος θα παρέχει υπηρεσίες περιαγωγής στον άλλο συμβαλλόμενο σε τιμολογιακή βάση "retail minus minus" (ρήτρα 22.1), και δεν δύναται να συνάψει ανάλογες συμφωνίες με τρίτο προκειμένου να παράσχει την υπηρεσία αυτή στον άλλο συμβαλλόμενο (ρήτρα 2.5). Η ρήτρα 9.2 της συμφωνίας προβλέπει επίσης ότι οι συμβαλλόμενοι δεν θα χρησιμοποιούν συστήματα 3G στη γεωγραφική περιοχή του άλλου συμβαλλόμενου μέρους μολονότι υπάρχουν ορισμένες εξαιρέσεις όπου δεν απαιτείται προηγουμένως η συγκατάθεση του άλλου συμβαλλομένου, οι οποίες περιλαμβάνονται στη ρήτρα 11 (π.χ. σε έκτακτες περιπτώσεις, για την κάλυψη της ζήτησης ή/και για ειδικές ανάγκες σημαντικών πελατών).

21. Οι συμβαλλόμενοι συμφωνούν επίσης ότι όλες οι νέες θέσεις στη ζώνη DA θα διαμορφωθούν με αρκετούς χώρους και επιφάνεια επί του ιστού ούτως ώστε να χωρούν τουλάχιστον δύο φορείς, με κάποιο εμβαδόν που θα κρατήσει ο κάτοχος των χώρων για τη μεταγενέστερη χρήση του από το άλλο συμβαλλόμενο μέρος. Οι συμβαλλόμενοι έχουν δικαίωμα κοινοχρησίας, δυνάμενο να ασκηθεί [εντός περιόδου τεσσάρων έως έξι ετών], συνοδευόμενο από δικαίωμα πρώτης άρνησης αορίστου διαρκείας (συμφωνηθέν έγγραφο 8). Ωστόσο, μετά τη λήξη του δικαιώματος κοινοχρησίας, εάν ένα από τα μέρη το οποίο λειτουργεί μια θέση δεχθεί προσφορά τρίτου ως προς ισοδύναμο ή ανώτερο τέλος κοινοχρησίας θέσης(13), το "Μέρος που λειτουργεί τη θέση" ενημερώνει στο άλλο συμβαλλόμενο μέρος ως προς τη σχετική προσφορά. Το άλλο συμβαλλόμενο μέρος έχει κατόπιν δεκατέσσερις ημέρες στη διάθεσή του προκειμένου να επιβεβαιώσει τη συμμετοχή του στη σύναψη συμφωνίας κοινοχρησίας θέσης με τον Site Share Operator.

22. Σύμφωνα με τη ρήτρα 14.7 κάθε συμβαλλόμενος δύναται να συνάπτει συμφωνίες εθνικής περιαγωγής 3G με τρίτους εθνικούς φορείς 3G (για το δίκτυο που δημιούργησε και εκμεταλλεύεται το ίδιο), αλλά ο τρίτος αυτός φορέας δεν θα έχει πρόσβαση στο δίκτυο του άλλου συμβαλλομένου στη συμφωνία παρά μόνον κατόπιν σχετικής εγκρίσεως από αυτόν. Ωστόσο, τίποτε στη συμφωνία δεν εμποδίζει τους συμβαλλομένους να μεταπωλούν τις χονδρικές τηλεπικοινωνιακές υπηρεσίες 3G σε τρίτους μη φορείς επικοινωνιών [π.χ. φορείς παροχής υπηρεσιών ή/και Mobile Virtual Network Operators (φορείς ιδεατού δικτύου κινητών τηλεπικοινωνιών)] είτε αυτές φέρονται μέσω του δικού τους εξοπλισμού είτε μέσω περιαγωγής στη γεωγραφική περιοχή του άλλου συμβαλλόμενου. Η ρήτρα 14.7 δεν επηρεάζει τους διακανονισμούς για τη διεθνή περιαγωγή.

5.3. Remaining Area ("RA")

23. Στη ζώνη RA, η οποία καλύπτει τις λιγότερο πυκνοκατοικημένες περιοχές του Ηνωμένο Βασιλείου, τα μέρη συμφωνούν, όταν το επιτρέπουν οι συνθήκες της αγοράς, να επεκτείνουν τα δίκτυά τους 3G στη ζώνη αυτή, βάσει των αρχών που ισχύουν για τη ζώνη DA.

5.4. Διάρκεια

24. Η συμφωνία είναι αορίστου διαρκείας αλλά μπορεί να τερματιστεί μετά τις 31 Δεκεμβρίου 2007 από αμφότερα τα μέρη με προειδοποίηση δύο ετών.

6. ΕΠΙΧΕΙΡΗΜΑΤΑ ΤΩΝ ΣΥΜΒΑΛΛΟΜΕΝΩΝ

25. Οι συμβαλλόμενοι υποστηρίζουν ότι τη συμφωνία δικαιολογούν οι οικονομικές δυσχέρειες των φορέων 3G, το κανονιστικό χρονικό πλαίσιο (η απαίτηση του Ηνωμένου Βασιλείου για κάλυψη του πληθυσμού κατά 80 % έως τα τέλη του 2007) και η ανάγκη αντιμετώπισης περιβαλλοντικών προβλημάτων.

26. Άρθρο 81 παράγραφος 1: Οι συμβαλλόμενοι ισχυρίζονται ότι η συμφωνία δεν έχει ως στόχο ή αποτέλεσμα τον σημαντικό περιορισμό του ανταγωνισμού εντός της κοινής αγοράς ο οποίος αντιβαίνει το άρθρο 81 παράγραφος 1 καθώς υποστηρίζουν ότι η συμφωνία μάλλον θα αυξήσει παρά θα μειώσει τον ανταγωνισμό. Ο ισχυρισμός αυτός βασίζεται στο γεγονός ότι οι συμβαλλόμενοι θα ανταγωνίζονται μεταξύ τους σε επίπεδο δικτύου στη ζώνη ΙΒΑ, ενώ η συνεργασία στη ζώνη DA θα επιτρέψει στα μέρη να ανταγωνίζονται σε επίπεδο υπηρεσιών άλλους φορείς 3G σε ολόκληρη την εθνική επικράτεια νωρίτερα από ό,τι αν δεν υπήρχε η συνεργασία αυτή.

27. Άρθρο 81 παράγραφος 3: Εάν η συμφωνία θεωρηθεί ότι περιορίζει τον ανταγωνισμό, οι συμβαλλόμενοι ισχυρίζονται ότι, εναλλακτικά, μπορεί να χορηγηθεί απαλλαγή βάσει της παραγράφου 3 του άρθρου 81. Υποστηρίζουν ότι η συμφωνία θα επιταχύνει την παροχή υπηρεσιών 3G επιτρέποντας στους συμβαλλόμενους να μειώσουν το κόστος θέσης σε λειτουργία και καθιστώντας έτσι δυνατή την παροχή υπηρεσιών 3G προς τελικούς καταναλωτές νωρίτερα. Οι συμβαλλόμενοι ισχυρίζονται ότι τελικά οι καταναλωτές θα ωφεληθούν μέσω της παράδοσης ταχύτερων, περισσότερο καινοτόμων υπηρεσιών 3G σε χαμηλότερες τιμές. Τέλος, οι συμβαλλόμενοι δεν πρόκειται να αναπτύξουν στο πλαίσιο της συνεργασίας τους τυποποιημένες υπηρεσίες προς τελικούς καταναλωτές, αλλά θα συνεχίσουν να ανταγωνίζονται άμεσα στις εφαρμογές περιεχομένου, τις λιανικές τιμές, τις χονδρικές τιμές, στους όρους εξυπηρέτησης, στις υπηρεσίες διαύλου-αγοράς και στις υπηρεσίες εξυπηρέτησης πελατών και μάρκετινγκ. Εκ των ανωτέρω, συμπεραίνουν ότι ως αποτέλεσμα της συμφωνίας ο ανταγωνισμός όχι απλώς θα διαφυλαχθεί αλλά ότι θα αυξηθεί μάλιστα στις αγορές δικτύων και υπηρεσιών 3G του Ηνωμένου Βασιλείου.

7. ΣΥΜΠΕΡΑΣΜΑ

28. Η Επιτροπή προτίθεται να λάβει ευνοϊκή θέση όσον αφορά την κοινοποιηθείσα συμφωνία. Πριν το πράξει, η Επιτροπή καλεί τους τρίτους ενδιαφερόμενους να υποβάλουν τις παρατηρήσεις τους εντός προθεσμίας ενός μηνός από τη δημοσίευση της παρούσας ανακοίνωσης, στη διεύθυνση ή στον αριθμό φαξ που αναφέρεται στη συνέχεια, σημειώνοντας την αναφορά Υπόθεση COMP/N.38.370 - BT Cellnet & BT3G and One2One (Network sharing UK). European Commission Directorate-General for Competition

Directorate C

B - 1049 Brussels Φαξ (32-2) 296 70 81 E-mail: wolf.sauter@cec.eu.int

29. Εάν ένας ενδιαφερόμενος που υποβάλλει παρατηρήσεις θεωρεί ότι αυτές περιέχουν επιχειρηματικά μυστικά, θα πρέπει να επισημάνει τα σημεία τα οποία, κατά την άποψή του, δεν θα πρέπει να αποκαλυφθούν για το λόγο ότι περιέχουν επιχειρηματικά μυστικά ή άλλες εμπιστευτικές πληροφορίες, αναφέροντας τους σχετικούς λόγους. Εάν η Επιτροπή δεν λάβει σχετική αιτιολογημένη αίτηση, θα θεωρήσει ότι οι παρατηρήσεις δεν περιέχουν εμπιστευτικές πληροφορίες.

(1) Η Επιτροπή έλαβε επίσης σχετική κοινοποίηση από τις T-Mobile Deutschland GmbH και VIAG Interkom GmbH σχετικά με τη σύναψη συμφωνίας για τη λειτουργία ενός δικτύου και διμερούς περιαγωγής 3G στην Ομοσπονδιακή Δημοκρατία της Γερμανίας. Η εν λόγω συμφωνία εξετάζεται χωριστά (υπόθεση COMP/N.38.369 - συμφωνία-πλαίσιο).

(2) ΕΕ C 53 της 28.2.2002, σ. 18.

(3) Τον Μάιο του 2000, η βρετανική κυβέρνηση χορήγησε πέντε άδειες 3G ύστερα από διαδικασία πλειστηριασμού συχνότητας αξίας 38,5 δισεκατομμυρίων ευρώ. Οι άδειες κατακυρώθηκαν στις εταιρείες Orange, BT3G, Vodafone, One2One και H3G.

(4) Η πρώτη γενεά ήταν το GSM 900, η δεύτερη το DCS 1800 (που σήμερα αναφέρεται ως GSM 1800), ενώ το GPRS θεωρείται συχνά ως ενδιάμεσο βήμα (ή "2,5 G") μεταξύ 2G και 3G.

(5) Οδηγία 97/13/ΕΚ του Ευρωπαϊκού Κοινοβουλίου και του Συμβουλίου της 10ης Απριλίου 1997 (ΕΕ L 117 της 7.5.1997, σ. 15). Η εν λόγω οδηγία καθορίζει τις διαδικασίες που σχετίζονται με τη χορήγηση αδειών για την παροχή υπηρεσιών τηλεπικοινωνιών και τους όρους για τη χορήγηση των εν λόγω αδειών.

(6) Απόφαση 128/1999/ΕΚ του Ευρωπαϊκού Κοινοβουλίου και του Συμβουλίου της 14ης Δεκεμβρίου 1998 (ΕΕ L 17 της 22.1.1999, σ. 1).

(7) "Η εισαγωγή κινητών επικοινωνιών τρίτης γενιάς στην Ευρωπαϊκή Ένωση: η τρέχουσα κατάσταση και η περαιτέρω πορεία", COM(2001) 141 τελικό (20.3.2001).

(8) Στο ίδιο κείμενο, παράγραφος 4.3.

(9) Προς την πλήρη ανάπτυξη κινητών επικοινωνιών τρίτης γενιάς COM(2002) 301 τελικό (11.6.2002).

(10) Επισημαίνεται ότι στο Ηνωμένο Βασίλειο υπάρχουν ανεξάρτητες βρετανικές επιχειρήσεις που ειδικεύονται στην απόκτηση, λειτουργία και διαχείριση χώρων τοποθέτησης κεραιών, οι οποίες εξυπηρετούν φορείς δικτύων και προωθούν την κοινοχρησία αυτών των χώρων.

(11) Διάφορες άλλες εθνικές κανονιστικές αρχές (ΕΚΑ) στην ΕΕ έχουν εκδώσει οδηγούς όσον αφορά τους όρους υπό τους οποίους η κοινή χρήση υποδομής συμβιβάζεται με τις εθνικές κανονιστικές απαιτήσεις και απαιτήσεις αδειοδότησης. Στο Ηνωμένο Βασίλειο η Oftel δημοσίευσε σχετικό έγγραφο τον Μάιο του 2001, το οποίο διατίθεται στη δικτυακή διεύθυνση http://www.oftel.gov.uk/publications/mobile/infrashare0501.htm. Στη Γερμανία, η RegTP εξέδωσε την ερμηνεία των όρων χορήγησης αδειών UMTS υπό το πρίσμα των πρόσφατων τεχνολογικών εξελίξεων, RegTP (6 Ιουνίου 2001), που διατίθεται στη διεύθυνση www.regtp.de. Η ολλανδική και η γαλλική E & A δημοσίευσαν παρόμοια έγγραφα τα οποία διατίθενται στις ακόλουθες διευθύνσεις: http://www.opta.nl/download/concept_notitie_nma_vw_opta_umts_netwerken_190701.pdf και http://www.art-telecom.fr/dossiers/umts/partage-infras.htm

(12) Βλέπε το ίδιο κείμενο.

(13) Το τέλος αυτό (ήτοι τιμοκατάλογος) για ιδιόκτητες ή ελεγχόμενες θέσεις συμφωνήθηκε και απετέλεσε αντικείμενο εμπορικών διαπραγματεύσεων μεταξύ των συμβαλλομένων μερών βάσει δίκαιων τιμών της αγοράς.